**RIALACHA NÓS IMEACHTA AN GHRÚPA RENEW EUROPE I gCOISTE EORPACH NA RÉIGIÚN[[1]](#footnote-1)**

**GA**

**Mar a athbhreithníodh an 3 Feabhra 2020**

**Barúil tosaigh**: De réir Rialacha Nós Imeachta Choiste Eorpach na Réigiún, mura sonraítear a mhalairt, tagraíonn an téarma “comhaltaí” do lánchomhaltaí nó, i gcás inarb ábhartha, do chomhaltaí malartacha atá sainordaithe go cuí.

**CAIBIDIL 1**

# Bunreacht

Airteagal 1

Renew Europe a thabharfar ar an nGrúpa. Ó thaobh an dlí de, d'eascair an Grúpa as an ngrúpa ALDE-CoR, a bunaíodh in 2005, a d’eascair roimhe sin as an ngrúpa ELDR-CoR, a bunaíodh in 1997.

**CAIBIDIL II**

# Cuspóir

Airteagal 2

Maidir leis an nGrúpa Renew Europe:

1. is ann a thugtar le chéile i bhfoirm grúpa ilnáisiúnta polaiteoirí ó pháirtithe liobrálacha, daonlathacha agus athchóirithe atá ar aon intinn le chéile, rud a chuireann ar a gcumas comhoibriú le chéile agus beartais an Choiste a mhúnlú, ar bhonn prionsabail liobrálacha agus dhaonlathacha;
2. is é an t-ionadaí ar Choiste Eorpach na Réigiún do Chácas Polaitiúil Renew Europe é, eadhon:

* páirtí ALDE (lena n-áirítear a bhallpháirtithe),
* páirtí PDE (lena n-áirítear a bhallpháirtithe),
* páirtithe náisiúnta/réigiúnacha a suíonn a bhFeisirí leis an nGrúpa Renew Europe i bParlaimint na hEorpa;

1. cuidíonn sé go gníomhach le clár oibre an Chácais Pholaitiúil agus lena eagraíochtaí gaolmhara, go príomha trí shaincheisteanna lena mbaineann leas áitiúil agus réigiúnach ar leith a tharraingt anuas; cuidíonn sé naisc an Chácais Pholaitiúil leis an leibhéal fonáisiúnta a neartú; rud a d’fhéadfadh dá réir sin cuidiú le cur chun cinn chuspóirí polaitiúla an Chácais laistigh den Choiste agus níos faide i gcéin;
2. cothaíonn sé dlúthchaidreamh oibre leis na páirtithe náisiúnta/réigiúnacha a ndéantar ionadaíocht orthu sa Ghrúpa, leis an nGrúpa Renew Europe i bParlaimint na hEorpa, agus le grúpaí liobrálacha agus daonlathacha eile nó le hionadaithe in institiúidí AE agus i gcomhlachtaí idirnáisiúnta eile;
3. cuireann sé ról agus tionchar polaitiúil Choiste Eorpach na Réigiún chun cinn mar institiúid Eorpach agus mar ionadaí ar údaráis áitiúla agus réigiúnacha ar an leibhéal Eorpach.

**CAIBIDIL III**

# Comhaltas

Airteagal 3

Mar phrionsabal, tá an Grúpa Renew Europe comhdhéanta de chomhaltaí agus comhaltaí malartacha ó Choiste Eorpach na Réigiún ar cuid dár gCácas Polaitiúil iad.

Airteagal 4

Féadfaidh comhaltaí agus comhaltaí malartacha Choiste Eorpach na Réigiún nach mbaineann leis an gCácas Polaitiúil, agus a ghlacann leis na Reachtanna sin, mar aon le tosaíochtaí beartais an Ghrúpa don sainordú ábhartha, iarratas a dhéanamh ar bheith ina gcomhaltaí den Ghrúpa. I gcás a n-iarratas, ní mór formheas a fháil ina gcomhair ó thromlach dhá thrian de na comhaltaí a bheidh i láthair ag an gcruinniú grúpa ábhartha, ar choinníoll go mbeidh córam ann, agus ar choinníoll go ndéanfar a n‑iarratais a fhormheas le tromlach simplí de chomhaltaí an ghrúpa atá ann cheana (lena n-áirítear comhaltaí malartacha) ar leis an toscaireacht náisiúnta chéanna iad.

Airteagal 5

Cuirfear cóip den iarratas sínithe ar dhul isteach sa Ghrúpa ar aghaidh chuig Ardrúnaí Choiste Eorpach na Réigiún.

Airteagal 6

Foirceannfar comhaltas an Ghrúpa (a) nuair a thiocfaidh deireadh le sainordú an chomhalta nó an chomhalta mhalartaigh, (b) i gcás ina n-éireoidh an comhalta nó an comhalta malartach as an nGrúpa nó as Coiste Eorpach na Réigiún, (c) má théann an comhalta nó an comhalta malartach isteach i bpáirtí polaitíochta nach bhfuil sa Chácas Polaitiúil, (d) má scoireann páirtí an chomhalta nó an chomhalta mhalartaigh de bheith ina chomhalta den Chácas Polaitiúil, nó (e) tar éis cinneadh a ghlacadh ag cruinniú grúpa trí thromlach dhá thrian de chomhaltaí an Ghrúpa a bheidh i láthair, ar choinníoll go mbeidh córam ann.

Airteagal 7

Féadfaidh breathnóirí ó thíortha is iarrthóirí a dtugann Coiste Eorpach na Réigiún cuireadh dóibh páirt a ghlacadh i ngníomhaíochtaí an Ghrúpa Renew Europe, agus beidh an ceart acu labhairt agus an ceart acu míreanna a mholadh don chlár oibre. Gheobhaidh siad gach cumarsáid ón nGrúpa.

**CAIBIDIL IV**

# Comhlachtaí an ghrúpa

Airteagal 8

Is iad seo a leanas comhlachtaí an Ghrúpa Renew Europe:

* cruinniú an ghrúpa
* an Biúró

Beidh rúnaíocht de chúnamh ag an ngrúpa agus beidh Ardrúnaí i gceannas uirthi.

# Cruinniú an ghrúpa

Airteagal 9

Déanfaidh an grúpa an méid seo a leanas:

* na tosaíochtaí polaitiúla don Ghrúpa Renew Europe a bhunú, faoi chuimsiú an Choiste agus mar chuid dá ghníomhaíochtaí seachtracha chomh maith;
* cinneadh a dhéanamh maidir le hiarratais ar dhul isteach sa ghrúpa;
* seasamh an Ghrúpa Renew Europe maidir le saincheisteanna a bhfuil tábhacht pholaitiúil ag baint leo a chinneadh;
* comhordaitheoirí an Ghrúpa Renew Europe a ainmniú i gcoimisiúin/i gcoistí Choiste Eorpach na Réigiún;
* iarrthóirí ón nGrúpa Renew Europe a ainmniú i gcomhlachtaí an Choiste, i ngrúpaí *ad hoc* agus i gcoistí/meithleacha Bhiúró Choiste Eorpach na Réigiún;
* Uachtarán agus Leas-Uachtaráin an ghrúpa a thoghadh;
* Rialacha Nós Imeachta an ghrúpa a ghlacadh;
* cláir oibre chruinnithe na ngrúpaí a fhormheas.

# An Biúró

Airteagal 10

Dualgais

Déanfaidh an Biúró:

* na cuspóirí agus na tosaíochtaí straitéiseacha don ghrúpa a chomhordú ar fud choimisiúin agus mheithleacha éagsúla Choiste Eorpach na Réigiún;
* cinntí polaitiúla atá de dhíth ar an ngrúpa a phlé, agus moltaí a dhéanamh d'fhonn formheas an ghrúpa a fháil ina leith.

Airteagal 11

Cruinnithe an Bhiúró

Tionólfaidh an Biúró roimh gach gnáthchruinniú den ghrúpa nó ar thionscnamh an Uachtaráin, nó ar thogra i scríbhinn a fháil ó thrian de chomhaltaí an ghrúpa, ar choinníoll go mbeidh cistí ar fáil chun na costais ghaolmhara a chumhdach.

Airteagal 12

Comhdhéanamh

Beidh an Biúró comhdhéanta de chomhaltaí de chuid Choiste Eorpach na Réigiún mar a leanas:

1. comhaltaí arna dtoghadh ag an ngrúpa:

* An tUachtarán
* an chéad Leas-Uachtarán
* an dara Leas-Uachtarán
* an tríú Leas-Uachtarán

Ba cheart ar a laghad duine amháin díobh sin thuas a bheith ina fhear agus duine amháin ina bhean, ach déanfar gach iarracht cothromaíocht inscne a áirithiú sna poist thuasluaite.

* cúigear comhaltaí tofa eile, ar fear ar a laghad duine amháin acu agus ar bean ar a laghad duine eile acu.

Is féidir cuireadh a thabhairt do chomhordaitheoirí na ngrúpaí freastal ar chruinnithe biúró, maidir le hábhair shonracha a bhaineann lena gcoimisiún, agus ar choinníoll go bhfuil acmhainní buiséadacha ar fáil nó nach bhfuil gá leo.

1. aon chomhalta ar mian leis an mBiúró a chomhthoghadh ar an mBiúró. Ba cheart go léireodh an Biúró, a mhéid is féidir agus na cionmhaireachtaí laistigh den ghrúpa á n-urramú, éagsúlacht an Chácais Pholaitiúil mar a shainmhínítear in Airteagal 2(b).
2. is comhaltaí *ex officio* den Bhiúró iad na comhaltaí a bhfuil oifig acu i gCoiste Eorpach na Réigiún, nó ar Iar-Uachtaráin de chuid an Choiste iad, agus na hIar-Uachtaráin den Ghrúpa atá fós ina gcomhaltaí de Choiste Eorpach na Réigiún. Is comhalta gan ceart vótála é an tArdrúnaí.

Chun córam a bhunú ní mór na daoine seo a leanas a bheith i láthair: an tUachtarán (nó Leas‑Uachtarán amháin trí tharmligean) agus beirt chomhaltaí eile den Bhiúró.

Féadfaidh Comhaltaí den Ghrúpa Renew Europe de Bhiúró Choiste Eorpach na Réigiún freastal ar chruinnithe de Bhiúró an ghrúpa freisin nuair a thabharfaidh an tUachtarán cuireadh dóibh.

Féadfaidh baill foirne eile na rúnaíochta freastal ar chruinnithe an Bhiúró de réir mar a éileoidh an tUachtarán.

# An tUachtarán

Airteagal 13

Cúraimí an Uachtaráin   
Déanfaidh an tUachtarán an méid seo a leanas:

* cruinnithe an ghrúpa agus an Bhiúró a thionól agus cathaoirleacht a dhéanamh orthu;
* ionadaíocht a dhéanamh ar an ngrúpa agus gníomhú mar urlabhraí don ghrúpa i seisiúin iomlánacha an Choiste;
* urlabhraithe an ghrúpa a ainmniú sna díospóireachtaí i seisiún iomlánach an Choiste, i gcás inar gá, agus tosaíocht á tabhairt do Leas-Uachtaráin, do chomhordaitheoirí agus do rapóirtéirí;
* ionadaíocht a dhéanamh ar an ngrúpa i mBiúró Choiste Eorpach na Réigiún agus i gComhdháil na nUachtarán;
* ionadaíocht a dhéanamh ar an ngrúpa i dtaca le teagmhálacha seachtracha, lena n-áirítear cruinnithe agus imeachtaí a bhaineann leis an gCácas Polaitiúil.

Airteagal 14

Toghadh an Uachtaráin

1. Toghfar Uachtarán an ghrúpa le ballóid rúnda (ar choinníoll go bhfuil níos mó ná iarrthóir amháin ann) ar feadh leaththéarma oifige den Choiste, ag tús gach téarma oifige agus ag an meántéarma.

Féadfar sainordú an Uachtaráin a athnuachan. Mura bhfuil ann ach iarrthóir amháin, déanfar an toghchán d’aon gháir.

1. Má tharlaíonn suíochán an Uachtaráin a bheith folamh le linn an téarma oifige, déanfaidh duine amháin nó gach duine de na Leas-Uachtaráin na dualgais a ghabhann leis a chomhlíonadh. Toghfaidh an grúpa uachtarán don chuid eile den téarma oifige sin ag an gcéad ghnáthchruinniú den ghrúpa tar éis do shuíochán an Uachtaráin a bheith folamh.
2. Déanfar iarrthóireachtaí le haghaidh uachtaránacht an ghrúpa a dhearbhú i scríbhinn chuig Rúnaíocht an Ghrúpa Renew Europe (a) i scríbhinn, lena mbeidh síniú an iarrthóra, nó (b) trí ríomhphost ó chuntas ar a mbeidh ainm an iarrthóra nó atá suite mar chuntas de chuid an iarrthóra.

1. Toghfar an tUachtarán trí thromlach glan de vótaí na gcomhaltaí a bheidh i láthair, ar choinníoll gurb ann don chóram. Más rud é, tar éis dhá bhallóid, nach mbeidh tromlach glan de na vótaí arna gcaitheamh faighte ag aon iarrthóir, ní bheidh sa tríú ballóid ach an bheirt chomhaltaí a fuair an líon is airde vótaí sa dara ballóid, agus is leor tromlach coibhneasta.
2. Beidh an tArdrúnaí ina chathaoirleach ar an gcruinniú ina dtoghfar an tUachtarán, agus ní bheidh sé nó sí ina chathaoirleach nó ina cathaoirleach ach amháin le linn thoghadh an Uachtaráin. Beidh aon mhír eile ar an gclár oibre faoi chathaoirleacht an Uachtaráin nuathofa. Tabharfar fógra maidir leis an gcruinniú sin do chomhaltaí an Ghrúpa 15 lá roimh ré ar a laghad.

# Na Leas-Uachtaráin

Airteagal 15

Seasfaidh na Leas-Uachtaráin isteach don Uachtarán nuair nach mbeidh sé nó sí in ann dualgas ar leith a chomhlíonadh agus nuair a bheidh an cúram tarmligthe aige nó aici i scríbhinn nó tríd an Ardrúnaí.

Toghadh na Leas-Uachtarán:

1. Toghfar na Leas-Uachtaráin agus an cúigear comhaltaí thofa le ballóid rúnda, i gcás ina bhfuil níos mó ná iarrthóir amháin ann don phost, ar feadh leaththéarma oifige den Choiste, ag tús gach téarma oifige agus ag an meántéarma. Is féidir a sainordú a athnuachan. I gcás poist nach bhfuil ach aon iarrthóir amháin ann dóibh, déanfar an toghchán d’aon gháir.
2. Má tharlaíonn suíochán duine de na Leas-Uachtaráin a bheith folamh le linn an téarma oifige, toghfaidh an grúpa Leas-Uachtarán nua don chuid a bheidh fágtha den téarma oifige sin ag an gcéad ghnáthchruinniú den ghrúpa tar éis do shuíochán an Leas-uachtaráin sin a bheith folamh.
3. Déanfar iarrthóireachtaí le haghaidh leas-uachtaránachtaí an ghrúpa a dhearbhú i scríbhinn chuig Rúnaíocht an Ghrúpa Renew Europe (a) i scríbhinn, lena mbeidh síniú an iarrthóra, nó (b) trí ríomhphost ó chuntas ar a mbeidh ainm an iarrthóra nó atá suite mar chuntas de chuid an iarrthóra.
4. I gcás an chéad dá bhallóid, beidh gá le tromlach glan de na comhaltaí a bheidh i láthair, ar choinníoll go mbeidh córam ann. I gcás ballóide dá éis sin is leor tromlach coibhneasta.

**CAIBIDIL V**

**Oifigigh an ghrúpa**

# Comhordaitheoirí

Airteagal 16

Beidh comhordaitheoir agus leas-chomhordaitheoir ag an nGrúpa Renew Europe i ngach coimisiún nó coiste de Choiste Eorpach na Réigiún. Ba cheart do cheann amháin díobh sin ar a laghad a bheith ina lánchomhalta den Choiste. Is féidir le comhaltaí malartacha a bheith ina gcomhordaitheoirí ar choinníoll go bhfuil siad in ann freastal ar na seisiúin iomlánacha go rialta.

Cúraimí na gcomhordaitheoirí

Déanfaidh an comhordaitheoir an méid seo a leanas:

* ionadaíocht a dhéanamh ar an ngrúpa ag cruinnithe comhordaitheoirí Choiste Eorpach na Réigiún;
* gníomhú mar urlabhraí don Ghrúpa Renew Europe sa choimisiún ábhartha den Choiste;
* a bheith ina chathaoirleach ar chruinnithe ullmhúcháin an ghrúpa roimh chruinnithe de choimisiúin Choiste Eorpach na Réigiún;
* féachaint chuige go gceapfar scáth-rapóirtéirí;
* tuairisc a thabhairt don ghrúpa ar an obair atá idir lámha; comhairle a thabhairt don ghrúpa maidir le comhsheasamh sa díospóireacht iomlánach, aird a dhíriú ar shaincheisteanna tábhachtacha nó íogaire;
* teagmháil a choinneáil le comhaltaí an Ghrúpa Renew Europe i dtionóil eile, atá freagrach as na réimsí beartais céanna.

Tacóidh rúnaíocht an ghrúpa leis an gcomhordaitheoir agus leis an leas-chomhordaitheoir.

Airteagal 17

Toghadh na gcomhordaitheoirí

Toghfaidh an Grúpa comhordaitheoirí agus leas-chomhordaitheoirí an Ghrúpa ar feadh leaththéarma oifige den Choiste, ag tús gach téarma oifige agus ag an meántéarma. Toghfar iad trí thromlach coibhneasta, ar choinníoll go mbeidh córam ann. I gcás poist nach bhfuil ach iarrthóir amháin ann dóibh, déanfar an toghchán d’aon gháir. Nuair nach féidir le comhordaitheoir agus leas‑chomhordaitheoir araon freastal ar chruinniú, féadfaidh comhalta eile ionadaíocht a dhéanamh ar an ngrúpa ag cruinniú de chomhordaitheoirí choimisiúin ábhartha an Choiste.

**CAIBIDIL VI**

**Eagrú na hoibre**

# Cruinnithe

Airteagal 18

1. Tiocfaidh an grúpa le chéile de ghnáth roimh gach seisiún iomlánach, ar chuireadh ón Uachtarán, a bhunóidh an dréachtchlár oibre.
2. Féadfaidh an tUachtarán cruinniú urghnách den ghrúpa a thionól tráth ar bith i gcomhréir le rialacha eagrúcháin agus airgeadais Choiste Eorpach na Réigiún, agus déanfaidh sé amhlaidh freisin arna iarraidh sin don Bhiúró, nó d’aon trian de chomhaltaí an ghrúpa;
3. Féadfaidh aon chomhalta a iarraidh go gcuirfí mír ar chlár oibre de chruinniú grúpa.

Airteagal 19

1. Féadfaidh an tUachtarán cuireadh a thabhairt d’aon aoichainteoirí agus/nó breathnóirí chuig cruinniú grúpa nó chuig cruinniú grúpa urghnách.
2. Ní sheolfar imeachtaí an ghrúpa ná a chomhlachtaí éagsúla go poiblí.

# Vótáil

Airteagal 20

Glacfaidh an grúpa cinntí trí thromlach simplí de na vótaí arna gcaitheamh, mura sonraítear a mhalairt sna Rialacha Nós Imeachta.

Airteagal 21

Tá vóta amháin ag gach comhalta.

Airteagal 22

Bunófar córam nuair a bheidh trian de na comhaltaí i láthair.

Ach amháin i gcás ina sonraítear sna rialacha sin go bhfuil córam ag teastáil, beidh gach cinneadh bailí beag beann ar líon na vótálaithe, ar choinníoll nár iarr comhalta ar an Uachtarán, sular cuireadh tús leis an vótáil, an líon comhaltaí a bhí i láthair a shuíomh. Má shuitear nár sroicheadh an córam, cuirfear an vótáil siar go dtí go mbainfear córam amach le linn an chruinnithe chéanna, agus ina éagmais sin, tarchuirfear an t-ábhar chuig an mBiúró chun a chinneadh cé acu an gcuirfear ar chlár oibre an chéad chruinnithe eile é, an modhnófar an togra, nó an ndéanfar vótáil trí nós imeachta i scríbhinn ar dháta níos déanaí.

**CAIBIDIL VII**

**An rúnaíocht**

# An tArdrúnaí

Airteagal 23

Dualgais an Ardrúnaí:

* Tá an tArdrúnaí freagrach as straitéis na rúnaíochta agus reáchtáil na rúnaíochta ó lá go lá a mholadh agus a chur chun feidhme, agus as éifeacht a thabhairt do chinntí a dhéanann an grúpa, an Biúró nó ionadaithe tofa an ghrúpa.
* Is é an tArdrúnaí ceann rúnaíocht an ghrúpa, agus tá sé de chúram air timpeallacht spreagúil shábháilte oibre a áirithiú don fhoireann, tuairiscí soiléire ar phoist a chur ar fáil dóibh, agus a áirithiú go mbeidh deiseanna acu chun gairm bheatha a fhorbairt de réir a bhfuil d’acmhainní ag an ngrúpa.

Airteagal 24

Ceapadh an Ardrúnaí

Ainmneoidh an grúpa an tArdrúnaí, ar thogra ón mBiúró, tar éis nós imeachta roghnúcháin lena sainaithneofar an t-iarrthóir is oiriúnaí don phost mar a leagtar amach in Airteagal 23. Beidh an tArdrúnaí tiomanta do chuspóirí polaitiúla an ghrúpa. Iarrfaidh an tUachtarán ar Ardrúnaí Choiste Eorpach na Réigiún an t-iarrthóir ainmnithe a earcú i gcomhréir le Rialacháin Foirne an Aontais Eorpaigh agus le forálacha cur chun feidhme an Choiste.

An fhoireann

Airteagal 25

Dualgais fhoireann na rúnaíochta:

* tacaíocht pholaitiúil, oibríochtúil agus riaracháin a thabhairt don ghrúpa go háirithe d’fhonn na cuspóirí a leagtar amach in Airteagal 2 bhaint amach;
* cúnamh a thabhairt do na comhaltaí agus iad ag ullmhú a gcuid oibre mar chomhaltaí de Choiste Eorpach na Réigiún

Airteagal 26

Ceapadh baill foirne agus foirceannadh a gconarthaí:

* Is é an tUachtarán a ainmníonn na baill foirne, tar éis togra a fháil ó phainéal roghnúcháin ar a mbeidh an tArdrúnaí agus ar a laghad comhalta amháin, arb é an tUachtarán nó comhalta arna tharmligean ag an Uachtarán é. I gcomhréir le nósanna imeachta earcaíochta Choiste Eorpach na Réigiún, féadfaidh ionadaithe foirne den Choiste atá neamhspleách ar an ngrúpa a bheith mar chuid den phainéal. Féadfaidh an tUachtarán dul i gcomhairle leis an mBiúró nó leis an ngrúpa sula gcuirfear Ardrúnaí an Choiste ar an eolas faoin iarrthóir ainmnithe.
* Cothaíonn an grúpa timpeallacht oibre oscailte agus chuimsitheach agus tugann sé cosaint ar an leithcheal atá bunaithe ar fhoras ar bith, amhail inscne, cine, dath, bunadh eitneach nó sóisialta, airíonna géiniteacha, teanga, reiligiún nó creideamh, ballraíocht de mhionlach náisiúnta, maoin, breith, míchumas, aois, gnéaschlaonadh nó féiniúlacht inscne.
* I gcomhréir le Rialacháin Foirne an Aontais Eorpaigh agus forálacha cur chun feidhme Choiste Eorpach na Réigiún, fostaítear baill foirne i ngrúpaí polaitiúla ar bhonn éiginnte, tar éis tréimhse phromhaidh. I gcomhréir leis na rialacháin foirne ábhartha agus tar éis moladh a fháil ó Ardrúnaí an ghrúpa, féadfaidh an tUachtarán a iarraidh go ndéanfaidh Ardrúnaí an Choiste conradh baill foirne a fhoirceannadh. Féadfaidh an tUachtarán formheas Bhiúró an Ghrúpa a lorg. De réir analaí le hAirteagal 24, agus i gcomhréir le Rialacháin Foirne an Aontais Eorpaigh agus le forálacha cur chun feidhme Choiste Eorpach na Réigiún, féadfaidh an grúpa conradh Ardrúnaí an ghrúpa a fhoirceannadh, tar éis togra a fháil ón mBiúró agus is gá tromlach de chomhaltaí an ghrúpa a bheith ina fhabhar.

Airteagal 27

Gabhfaidh baill foirne uile an ghrúpa orthu féin dílseacht iomlán a thabhairt don ghrúpa agus go háirithe dul i gcomhairle, de réir mar is iomchuí, leis an Ardrúnaí nó leis an gcomhalta ábhartha den Ghrúpa Renew Europe, ar threoracha a fháil ó dhaoine lasmuigh den ghrúpa.

**CAIBIDIL VIII**

# Léirmhíniú agus leasú na Rialacha Nós Imeachta

Airteagal 28

Socróidh Uachtarán an ghrúpa aon amhras faoi chur i bhfeidhm nó faoi léirmhíniú na Rialacha Nós Imeachta. I gcás díospóid thromchúiseach, cuirfidh sé/sí na sonraí faoi bhráid an Bhiúró lena mbreithniú. Déanfaidh an grúpa, ar thogra ón mBiúró, an díospóid a réiteach.

Airteagal 29

Aon togra chun na Rialacha Nós Imeachta seo a leasú, cuirfear faoi bhráid an ghrúpa é lena fhormheas ag cruinniú grúpa. Gheobhaidh na comhaltaí fógra 10 lá ar a laghad faoin togra.

Tabharfaidh an rúnaíocht cóip de na Rialacha Nós Imeachta do chomhaltaí agus do chomhaltaí malartacha ar theacht isteach sa ghrúpa dóibh, nó tráth ar bith arna iarraidh sin d’aon chomhalta den ghrúpa nó d’aon chomhalta malartach; áiritheoidh an rúnaíocht go mbeidh an leagan is deireanaí de na Rialacha sin ar fáil go poiblí ar shuíomh gréasáin an ghrúpa.

Críoch Rialacha Nós Imeachta an Ghrúpa Renew Europe

1. I gcás ina bhfuil neamhréir idir leaganacha teanga, is ag an leagan Béarla a bheidh tosaíocht. [↑](#footnote-ref-1)